हरियाणा के DSP की बेटी है एंजेलिना, जीत चुकी मिस टीन यूनिवर्स खिताब
हरियाणा के करनाल की बेटी को एंजेलिना राणा दादा साहेब फाल्के टेलीविजन अवॉर्ड से सम्मानित किया गया है। एंजेलिना राणा DSP गोरखपाल की बेटी हैं। छोटी उम्र में बड़ी सफलता हासिल कर वह दूसरी बेटियों के लिए भी एक प्रेरणा बनी हैं।
हरियाणा के करनाल की बेटी एंजेलिना राणा को दादा साहेब फाल्के टेलीविजन अवॉर्ड से सम्मानित किया गया है। एंजेलिना राणा हरियाणा पुलिस के DSP गोरखपाल की बेटी है। गोरखपाल अभी सोनीपत के गन्नौर में DSP तैनात हैं। एंजेलिना राणा छोटी उम्र में बड़ी सफलता हासिल कर दूसरी बेटियों के लिए भी एक प्रेरणा बनी हैं। इससे पहले वह मिस टीन यूनिवर्स का खिताब भी जीत चुकी हैं।
शनिवार शाम को करनाल सेक्टर -8 में अपने परिवार के बीच पहुंची एंजेलिना का जोरदार स्वागत किया गया। मिठाई खिलाकर मुंह मीठी किया गया। परिवार का कहना है कि उन्हें अपनी बेटी पर गर्व है। उसने देश में परिवार का नाम रोशन किया है।
मुंबई में जीता था मिस टीन यूनिवर्स का खिताब
2021 में मुंबई में हुई राष्ट्रीय स्तर की प्रतियोगिता में एंजेलिना को मिस टीन यूनिवर्स का खिताब मिला था। इसमें देश की 30 लड़कियों ने हिस्सा लिया था। प्रतियोगिता में हरियाणा से 6 लड़कियों ने दावेदारी ठोकी थी।‌ तीन कैटेगरी थी- मिस टीन, मिस और मिसेज यूनिवर्स। देशभर के विभिन्न राज्यों से कुल 30 प्रतिभागी चुने गए थे। विभिन्न तरह की प्रतियोगिताओं में 30 से 15 लड़कियां सिलेक्ट हुईं। 15 में से 5 और आखिर में 5 में से विनर एंजेलिना राणा बनी।
पिता से बहुत प्यार करती एंजेलिना
एंजेलिना का कहना हैं कि उसे उसके परिवार का सहयोग हमेशा मिला है। वह अपने पिता से बहुत प्यार करती हैं। इनका सपोर्ट हमेशा और सबसे ज्यादा रहता है। पापा ने मुझे बोल दिया था कि जो करना है करो। हर चीज में अपना आत्मविश्वास बनाए रखना। मेहनत में कोई कसर नहीं छोड़नी है। बाकी भगवान के हाथ में है। पापा ही मेरे प्रेरणा स्रोत हैं। 10वीं का परीक्षा परिणाम 95 प्रतिशत रहा था।
कई तरह की बातें की जाती है नोटिस
एंजेलिना ने बताया कि यह प्रतियोगिता आसान नहीं होती। प्रतियोगिता की जजमेंट में कई तरह की बातें नोटिस की जाती हैं। जैसे प्रतिभागी का आत्मविश्वास, अनुशासन किस लेवल का है। किस टाइम जॉइन करके किस टाइम एग्जिट हुआ। प्रस्तुतिकरण खास तौर पर देखा जाता है। इन सभी पैरामीटर पर सभी प्रतिभागियों को जज किया गया और इसमें उसे पहला स्थान मिला। इसी के चलते उसे दादा साहेब फाल्के टेलीविजन अवॉर्ड मिला है।